Γνωμοδότηση της Οικονομικής και Κοινωνικής Επιτροπής για την «Πρόταση κανονισμού (ΕΚ) του Συμβουλίου για τροποποίηση του Κανονισμού ΕΟΚ αριθ. 1408/71 όσον αφορά την επέκτασή τους στους υπηκόους τρίτων χωρών» () (98/C 157/08)

Στις 6 Ιανουαρίου 1998 και σύμφωνα με το άρθρο 198, της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα κοινωνικών, οικογενειακών, εκπαιδευτικών και πολιτισμικών θεμάτων στο οποίο ανατέθηκε η προετοιμασία των σχετικών εργασιών, επεξεργάσθηκε τη γνωμοδότησή του στις 12 Μαρτίου 1998 με βάση την εισηγητική έκθεση του κ. Liverani.

Κατά την 353η σύνοδο ολομέλειάς της, (συνεδρίαση της 25ης Μαρτίου 1998), η Οικονομική και Κοινωνική Επιτροπή υιοθέτησε με 109 ψήφους υπέρ, 1 κατά και 4 αποχές την ακόλουθη γνωμοδότηση.

1. Εισαγωγή

1.1. Βασισμένη στα άρθρα 51 και 235 της Συνθήκης ΕΚ, η πρόταση της Επιτροπής αποσκοπεί στην επέκταση του κοινοτικού συντονισμού των συστημάτων κοινωνικής ασφάλισης των κρατών μελών που θεσπίζεται με τον κανονισμό (ΕΟΚ) αριθ. 1408/71, στους μισθωτούς και στους μη μισθωτούς που είναι ασφαλισμένοι σε ένα κράτος μέλος και δεν είναι κοινοτικοί υπήκοοι.

1.2. Η πρόταση αποσκοπεί στην ενίσχυση του κανονισμού (ΕΟΚ) αριθ. 1408/71 και εμπίπτει στην πολιτική για την ενδυνάμωση της κοινωνικής προστασίας και της βελτίωσης του νομικού καθεστώτος που διέπει τους πολίτες τρίτων χωρών που διαμένουν νομίμως στην ΕΕ.

2. Γενικές παρατηρήσεις

2.1. Η ΟΚΕ επικροτεί την πρόταση της Επιτροπής και συμμερίζεται τα κίνητρα και τις αιτιολογικές σκέψεις που επιβεβαιώνουν τη σπουδαιότητα του στόχου της ίσης μεταχείρισης στον κοινωνικό τομέα των υπηκόων τρίτων χωρών όπως επισημαίνεται ήδη στο Λευκό Βιβλίο για την κοινωνική πολιτική (1994) και στο μεσοπρόθεσμο πρόγραμμα κοινωνικής δράσης (1995-1997)

2.2. Η ΟΚΕ υπενθυμίζει σχετικά τις κατευθύνσεις που περιέχονται στις οικείες γνωμοδοτήσεις της για το καθεστώς των διακινούμενων εργαζομένων που προέρχονται από τρίτες χώρες () και αναφέρει ότι η σημασία της εφαρμογής στον τομέα της κοινωνικής πολιτικής των αρχών της μη διακριτικής μεταχείρισης έναντι των υπηκόων των τρίτων χωρών, που αποτελεί άλλωστε και συμβολή στην στρατηγική για την καταπολέμηση του ρατσισμού και της ξενοφοβίας, επιβεβαιώθηκε και από τα πρόσφατα ψηφίσματα του Συμβουλίου () και του Ευρωπαϊκού Κοινοβουλίου ().

2.3. Στο πλαίσιο αυτό η ΟΚΕ αναφέρει επίσης και το «Πρόγραμμα δράσης για την ελεύθερη διακίνηση των εργαζομένων» () που υποβλήθηκε από την Επιτροπή ταυτοχρόνως με την παρούσα πρόταση κανονισμού. Η ΟΚΕ συμφωνεί με την άποψη ότι η έγκριση του κανονισμού θα αποτελέσει μέσον καταπολέμησης της παράνομης και λαθραίας εργασίας. Προκειμένου για τον εσωτερικό συντονισμό όσον αφορά αποκλειστικώς τα συστήματα κοινωνικής ασφάλισης των κρατών μελών, η ΟΚΕ θεωρεί ότι ο τροποποιημένος κανονισμός θα αποτελέσει σημαντική νομική και διοικητική απλοποίηση, δεδομένου ότι σήμερα ο συντονισμός της κοινωνικής ασφάλισης μεταξύ κρατών μελών για τους υπηκόους τρίτων χωρών διέπεται από πολυάριθμες διμερείς και πολυμερείς συμφωνίες.

2.4. Τέλος, η ΟΚΕ λαμβάνει γνώση της αναλύσεως της Επιτροπής σύμφωνα με την οποία η επέκταση του κανονισμού στους υπηκόους τρίτων χωρών θα επιφέρει σημαντική μείωση των διοικητικών δαπανών ενώ θα μειωθούν επίσης και οι δημοσιονομικές επιπτώσεις δεδομένου ότι τα ενδιαφερόμενα άτομα είναι ήδη ασφαλισμένα σε ένα σύστημα κοινωνικής ασφάλισης ενός κράτους μέλους.

3. Ειδικές παρατηρήσεις

3.1. Η ΟΚΕ συμφωνεί με τις προτεινόμενες τροποποιήσεις των άρθρων 1, 2, και 22α του κανονισμού (ΕΟΚ) αριθ. 1408/71 σχετικά με την κατάργηση των αναφορών στην ιθαγένεια των ενδιαφερομένων καθώς και στις ειδικές κατηγορίες ατόμων εκτός των κοινοτικών υπηκόων (απάτριδες, πρόσφυγες, επιζώντες υπηκόων τρίτων χωρών) καθώς και με την εισαγωγή του νέου άρθρου 95 γ περί μεταβατικών διατάξεων, σκοπός των οποίων είναι η προστασία των δικαιωμάτων που αποκτήθηκαν κατά την περίοδο πριν από την έναρξη ισχύος του νέου κανονισμού.

Η ΟΚΕ ζητεί από το Συμβούλιο να συντομεύσει τις προθεσμίες για την έγκριση των τροποποιήσεων του κανονισμού.

Βρυξέλλες, 25 Μαρτίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 6 της 10.1.1998, σ. 15.

() ΕΕ C 339 της 31.12.1991 7 ΕΕ C 159 της 17.6.1991.

() Ψήφισμα του Συμβουλίου της 5ης Οκτωβρίου 1995 σχετικά με την καταπολέμηση του ρατσισμού και της ξενοφοβίας στον τομέα της απασχόλησης και των κοινωνικών θεμάτων (ΕΕ C 296 της 10.11.1995).

() Ψήφισμα του ΕΚ της 15ης Ιουλίου 1993 σχετικά με την «ευρωπαϊκή πολιτική στον τομέα της μετανάστευσης» και της 30ήςΙανουαρίου 1997 σχετικά με τον «ρατσισμό, αντισημιτισμό και ξενοφοβία και το ευρωπαϊκό έτος κατά του ρατσισμού».

() Ανακοίνωση της Επιτροπής (97)586 τελ. της 12ης Νοεμβρίου 1997.